Diari Oficial de la Generalitat Valenciana


Sumari del DOGV 3257, del 04-06-1998 (1998/3855)

ORDRE de 28 d'abril de 1998, de la Conselleria de Cultura, Educació i Ciència, per la qual es regula la composició i el funcionament del patronat de la biblioteca Nicolau Primitiu.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   3257

Data del DOGV
:   04-06-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/3855


Data del document
:   28-04-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 28 d'abril de 1998, de la Conselleria de Cultura, Educació i Ciència, per la qual es regula la composició i el funcionament del patronat de la biblioteca Nicolau Primitiu. [1998/X3855]
  
En virtut del Reial Decret 1.032/1978, de 14 d'abril, l'estat va acceptar la donació d'Antonia Senent Ibáñez dels fons bibliogràfics de la Biblioteca de Nicolau Primitiu Gómez Serrano.
  
En les condicions de la donació es va convenir que, per al cas que en el futur es constituïra un organisme polític o administratiu de caràcter regional que tinga el nom de Generalitat o semblant, els donants autoritzaven el Ministeri de Cultura perquè transmetera la propietat i l'administració de la biblioteca donada a l'organisme esmentat, exigint les mateixes obligacions que tenia l'Estat, i establint les modificacions de la composició del Patronat i de la Comissió Permanent pertinents, dels quals, en tot cas, seguirien formant part els tres descendents de Nicolau Primitiu Gómez Serrano.
  
Conforme a l'anterior i en virtut del Reial Decret 846/1986, de 21 de març, l'estat va transmetre a la Generalitat Valenciana la propietat i l'administració dels fons bibliogràfics de la Biblioteca Nicolau Primitiu.
  
Per tot allò exposat, i a fi de regular i adaptar la composició i el funcionament del Patronat i de la Comissió Permanent de la Biblioteca Nicolau Primitiu a la realitat jurídica i institucional actual, en l'exercici de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
La Biblioteca Nicolau Primitiu estarà tutelada per un Patronat compost de la següent forma:
  
President:el Conseller de Cultura, Educació i Ciència.
  
Vicepresidenta: la Directora General de Promoció Cultural, Museus i Belles Arts.
  
Vocals institucionals:
  
- un representant de la Universitat de València;
  
- un representant de la Diputació Provincial de València;
  
- un representant de l'Ajuntament de València
  
- el bibliotecari de la Biblioteca Nicolau Primitiu.
  
Vocals descendents de Nicolau Primitiu:
  
- Sr. Primitivo Gómez Senent
  
- Sr. Lluís Mirem Zalbidea Gómez
  
- Sra. María del Carmen Gómez-Senent Martínez
  
Secretària: Sra. Francisca Aleixandre Tena, cap del Servei del Llibre, Arxius i Biblioteques de la Direcció General de Promoció, Cultural, Museus i Belles Arts.
  
Segon
  
L'elecció dels membres descendents de Nicolau Primitiu per a cobrir les vacants que es produïsquen per qualsevol causa, l'efectuarà el Consell de Família de Nicolau Primitiu, reunit a l'efecte, segons el seu propi reglament, del qual informarà degudament al Patronat.
  
Tercer
  
El Patronat elegirà entre els seus membres una Comissió Permanent, presidida per la vicepresidenta del Patronat, de la qual formaran part en tot cas els tres vocals descendents de Nicolau Primitiu Gómez Serrano. La seua secretària serà la del Patronat.
  
Quart
  
Correspon al Patronat:
  
a) Proposar a la Conselleria de Cultura, Educació i Ciència l'adopció de totes les mesures que redunden en benefici dels fins de la Biblioteca Nicolau Primitiu.
  
b) Sol·licitar ajudes per al creixement i la millora de la Biblioteca Nicolau Primitiu.
  
c) Proposar a la Conselleria de Cultura, Educació i Ciència el trasllat provisional de la Biblioteca Nicolau Primitiu a un altre lloc de la província o Comunitat quan les circumstàncies facen perillar els fons bibliogràfics que la integren.
  
El Patronat es reunirà almenys una vegada a l'any i totes les vegades que el convoque el president, per iniciativa pròpia o a petició de tres dels seus membres.
  
Cinquè
  
Correspon a la Comissió Permanent:
  
a) Acordar la baixa de la Biblioteca Nicolau Primitiu dels volums duplicats en pitjor estat de conservació, quan la poca importància o valor de l'obra així ho aconselle.
  
b) Autoritzar les sol·licituds de préstec d'alguna obra per a l'exhibició en alguna exposició temporal, per a fer-ne alguna edició facsímil o per a qualsevol altra finalitat.
  
c) Resoldre els dubtes en la interpretació de les clàusules de la donació de la Biblioteca Nicolau Primitiu.
  
d) Estudiar i preparar tots els assumptes que convinga sotmetre a la consideració del Patronat i realitzar totes les missions que el Patronat li encomane.
  
La Comissió Permanent es reunirà almenys dues vegades a l'any i totes les vegades que la convoque la seua presidència per iniciativa pròpia o a petició de dos dels seus membres.
  
Sisè
  
Els membres del Patronat i de la Comissió Permanent podran delegar les seues facultats en altres membres del Patronat.
  
DISPOSICIÓ FINAL
  
Única
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 28 d'abril de 1998
  
El conseller de Cultura, Educació i Ciència,
  
FRANCISCO E. CAMPS ORTIZ